Document ID: 31997L0021

Komisijas Direktīva 97/21/EK
(1997. gada 18. aprīlis),
ar ko tehnikas attīstībai pielāgo Padomes Direktīvu 80/1269/EEK par dalībvalstu tiesību aktu tuvināšanu attiecībā uz mehānisko transportlīdzekļu motora jaudu
(dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 80/1269/EEK (1980. gada 16. decembris) par dalībvalstu tiesību aktu tuvināšanu attiecībā uz mehānisko transportlīdzekļu motora jaudu [1], kurā jaunākie grozījumi izdarīti ar Direktīvu 89/491/EEK [2], jo īpaši tās 3. pantu,
tā kā Direktīva 80/1269/EEK ir viena no atsevišķām direktīvām tipa apstiprināšanas procedūrā, kas noteikta ar Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [3], kurā jaunākie grozījumi izdarīti ar Eiropas Parlamenta un Padomes Direktīvu 96/79/EK [4]; tā kā tādējādi Direktīvā 70/156/EEK paredzētie noteikumi, ko piemēro transportlīdzekļu sistēmām, detaļām un atsevišķām tehniskām vienībām, attiecas uz Direktīvu 80/1269/EEK;
tā kā konkrēti Direktīvas 70/156/EEK 3. panta 4. punktā un 4. panta 3. punktā paredzēts, ka katrā atsevišķajā direktīvā jāiekļauj informācijas dokuments ar Direktīvas 70/156/EEK I pielikuma attiecīgajiem punktiem un arī tipa apstiprinājuma sertifikāts, ko noformē saskaņā ar Direktīvas 70/156/EEK VI pielikumu, lai šo tipa apstiprinājumu varētu apstrādāt ar datoru;
tā kā šie grozījumi attiecas tikai uz administratīvajām procedūrām, kas noteiktas Direktīvā 80/1269/EEK; tā kā tāpēc nav nepieciešams par spēkā neesošiem padarīt esošos Direktīvas 80/1269/EEK apstiprinājumus un kavēt šādos apstiprinājumos ietverto jaunu transportlīdzekļu reģistrāciju, pārdošanu un ekspluatācijas uzsākšanu;
tā kā šajā direktīvā paredzētie pasākumi ir saskaņā ar atzinumu, ko sniegusi ar Direktīvu 70/156/EEK izveidotā Komiteja pielāgošanai tehnikas attīstībai,
IR PIEŅĒMUSI ŠO DIREKTĪVU.
1. pants
Ar šo Direktīvu 80/1269/EEK groza šādi.
1. Direktīvas 1. pantu aizstāj ar šādu pantu:
"1. pants
Šajā direktīvā "transportlīdzeklis" ir visi mehāniskie transportlīdzekļi, kas ir paredzēti izmantošanai uz ceļiem, ar virsbūvi vai bez tās, ar vismaz četriem riteņiem un maksimālo projektēto ātrumu, kas lielāks par 25 km/h, izņemot transportlīdzekļus, kas pārvietojas pa sliežu ceļiem, kā arī lauksaimniecībā un mežsaimniecībā izmantojamus traktorus un visus pārvietojamus mehānismus."
2. Direktīvas 2. pantā "I un II pielikums" aizstāj ar "attiecīgie pielikumi".
3. Pielikumus groza saskaņā ar šīs direktīvas pielikumu.
2. pants
No 1997. gada 1. oktobra dalībvalstis:
- vairs nepiešķir EK tipa apstiprinājumu saskaņā ar Direktīvas 70/156/EEK 4. panta 1. punktu un
- var atteikties piešķirt valsts tipa apstiprinājumu
jauniem transportlīdzekļu tipiem, pamatojoties uz iemesliem, kas saistīti ar motora jaudu, ja motora jauda nav noteikta saskaņā ar Direktīvu 80/1269/EEK, kurā grozījumi izdarīti ar šo direktīvu.
Šī direktīva neatceļ apstiprinājumus, kas piešķirti saskaņā ar Direktīvu 80/1269/EEK, un nekavē šādu apstiprinājumu attiecināšanu saskaņā ar tās direktīvas noteikumiem, ar kādiem tie ir sākotnēji piešķirti.
3. pants
1. Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības līdz 1997. gada 30. septembrim. Dalībvalstis par to tūlīt informē Komisiju.
Kad dalībvalstis pieņem minētos tiesību aktus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka procedūru, kas jāievēro, izdarot šādu atsauci.
2. Dalībvalstis dara Komisijai zināmus to tiesību aktu svarīgākos noteikumus, ko tās pieņēmušas jomā, uz kuru attiecas šī direktīva.
4. pants
Šī direktīva stājas spēkā divdesmitajā dienā pēc publicēšanas Eiropas Kopienu Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 1997. gada 18. aprīlī

Labels: 7
8
1
15